Házi gyümölcsös mézes krémes - Recept | Femina
Házi gyümölcsös mézes krémes
Ez tényleg puha lesz
Variálj kicsit a megszokott recepten, és szerezz még több új rajongót a gyümölcsös mézes krémessel!
Az édes tészta és a krém tökéletesen harmonizál a fanyar gyümölccsel. Érdemes a süteményt egy-két nappal előbb elkészíteni, hogy jól megpuhuljon, és az ízek összeérjenek. Bármilyen idénygyümölcsöt tehetsz rá, és tálalás előtt nyomhatsz a tetejére tejszínt is.
A tésztához a szobahőmérsékletű vajat, az egész tojást, a cukrot, a tejet és a mézet gőz felett főzd össze. Közben állandóan kevergesd. Ha langyosra hűl, add hozzá a szódabikarbónával vegyített lisztet, és gyúrd össze. Sima, jól nyújtható tésztát kell kapni. Ha túl kemény, adj hozzá egy-két kanál tejet.
Oszd a tésztát három-négy részre, formázz cipókat, és legalább fél órán át pihentesd letakarva. Ezt követően lisztes felületen nyújts vékony lapokat, és a tepsi hátulján, sütőpapíron süsd meg őket egyenként nyolc-tíz perc alatt 170 fokon. Akkor jó, ha zsemleszínű a tészta. Ne süsd túl, mert nem fog megpuhulni. Hagyd teljesen kihűlni.
A töltelékhez a tejet forrald fel a cukorral, majd szórd bele a búzadarát, és lassú tűzön, folyamatosan kevergetve főzd sűrűre. Ha kihűl, add hozzá a cukorral habosított vajat. Ízesítsd a citrom reszelt héjával és levével, majd állítsd össze a sütit. A lapokat egyenként kend meg a krémmel, és helyezd őket egymásra. Tálalás előtt a tetejét ízlésesen rakd ki gyümölcsdarabokkal.